Brandbestryders drie keer in twee dae aangevalArgieffoto ter illustrasie (Foto: Verskaf) Die Stad Kaapstad se brandbestryders het vandeesweek binne 48 uur nie minder nie as drie keer onder aanvallers tydens betogings in die omgewing van Khayelitsha deurgeloop. JP Smith, Kaapstad se burgemeesterskomiteelid vir veiligheid en sekuriteit, het gesê die eerste voorval het Dinsdag plaasgevind toe ’n brandweerwa van die Lansdowne-brandweerstasie gedurende ’n betoging met klippe bestook is. Die brandweerwa is erg in die voorval beskadig en tans buite werking. Enkele ure later is ’n brandweerwa in Mfuleni met ’n petrolbom en met klippe bestook. “Personeel het vlamme aan die regterkant van die brandweerwa gesien, maar nie stilgehou nie en na die Blue Downs-polisiestasie gery. Gelukkig het die voertuig nie aan die brand geslaan nie en niemand is beseer nie,” het Smith gesê. ’n Soortgelyke voorval het Woensdag óók in Mfuleni plaasgevind toe brandbestryders saam met polisiebeamptes op ’n klag gereageer het. Dié brandweerwa is ook met ’n petrolbom bestook waarna die dakvoering van die voertuig aan die brand geslaan het. Personeel kon egter daarin slaag om die vlamme te blus en niemand is in die voorval beseer nie. “Die Stad veroordeel hierdie lafhartige aanvalle op ons personeel. Die brand-en-reddingsdiens is daar om gemeenskappe te help,” het Smith gesê. Die voortslepende aanvalle op personeel kan ŉ ernstige uitwerking op dienslewering hê aangesien brandbestryders nie sonder polisiebegeleiding op klagtes sal kan reageer nie, het Smith gesê. Dit sal dus reaksietye op brande en ander noodgevalle vertraag.